钦定古今图书集成/明伦汇编/氏族典/第183卷 > 《凌迪知万姓统谱》 > 鄢懋卿
## 钦定古今图书集成/明伦汇编/氏族典/第183卷 > 《凌迪知万姓统谱》 > 鄢懋卿

按《明外史赵文华传》：“鄢懋卿，丰城人。由行人擢御史，
屡迁大理少卿。嘉靖三十五年转左佥都御史，寻进
左副都御史。懋卿见严嵩柄政，深附之，为所昵。嵩子
世蕃亦昵懋卿。会户部以两浙、两淮、长芦、河东盐政
不举，请遣大臣一人总理，嵩遂用懋卿。懋卿倚严氏
父子，所至市权纳贿，叱咤风生。性奢侈，至以文锦被”
厕床，白金饰溺器。岁时馈遗严氏及诸当道，不可胜
纪。其按部，尝与妻同行，制五彩舆，令十二女子舁之。
仪从煇赫，道路倾骇。四十年召为刑部右侍郎。两淮
馀盐岁征银六十万两。至三十二年设工本盐引，加
三十万。及懋卿又增，共至一百万。懋卿去，巡盐御史
徐爌极言其害，乃复六十万之旧。嵩败，御史郑洛劾
懋卿及大理卿万采朋奸黩货，两人皆落职闲住。既
而籍嵩赀不足二百万，有司指懋卿、采匿之，采实寄
严氏银八万两，懋卿绐得其二万。事皆露，戍边。